## Uredba o Uredu za upravljanje imovinom Republike Hrvatske

### NN 70/1992 (26.10.1992.), Uredba o Uredu za upravljanje imovinom Republike Hrvatske

# VLADA REPUBLIKE HRVATSKE

Na osnovi članka 25. Zakona o Vladi Republike Hrvatske ("Narodne
novine", br. 41/90, 8/91, 14/91, 53A/91, 9/92 i 55/92), Vlada Republike
Hrvatske, na sjednici održanoj 23. listopada 1992. godine, donijela je

## UREDBU

### o Uredu za upravljanje imovinom Republike Hrvatske

Članak 1.

Ured za upravljanje imovinom Republike Hrvatske (u daljnjem tekstu:
Ured) osniva se kao stručna služba Vlade Republike Hrvatske za upravljanje
imovinom u vlasništvu Republike Hrvatske odnosno imovinom na kojoj pravo
raspolaganja ima Republika Hrvatska, koja se koristi za potrebe tijela
državne vlasti, ako za neku imovinu zakonom ili drugim propisom ili aktom
Vlade nije drugačije određeno.

Članak 2.

Imovinom, u smislu ove uredbe, smatraju se:

- građevinsko i drugo zemljište;

- službene (poslovne) zgrade, dijelovi zgrada i prostorije;

- stambene zgrade. stanovi i garaže;

- sredstva za reprezentaciju (rezidencije, odmarališta, sportsko-rekreacijski
objekti i sl.);

- sredstva prijevoza (osobni automobili, teretni automobili, autobusi,
zrakoplovi i druge letjelice, plovni objekti i sl);

- predmeti umjetnićke i kulturne ili druge vrijednosti;

- oprema, uređaji i inventar.

Članak 3.

Pod tijelima državne vlasti obuhvaćenim ovom uredbom, smatraju se: Predsjednik
Republike Hrvatske, Sabor Republike Hrvatske, Vlada Republike Hrvatske,
ministarstva i drugi organi državne uprave, Ustavni sud Hrvatske, tijela
sudbene vlasti, Javno tužiteljstvo Hrvatske, Javno pravobraniteljstvo Hrvatske,
Pučki pravobranitelj.

Članak 4.

Ured upravlja i imovinom koju čine službene (poslovne) zgrade ili njihovi
dijelovi, poslovne prostorije, stambene zgrade, stanovi i garaže te oprema,
uredaji i inventar u tim zgradama i prostorijama koje se daju na korištenje
stranim diplomatsko-konzularnim i drugim predstavništvima i predstavnicima
stranih država ili medunarodnih organizacija.

Članak 5.

U pogledu imovine kojom ne upravlja Ured, već kojom upravljaju tijela
državne vlasti koja se tom imovinom koriste u obsvljanju poslova iz svog
djelokruga, Ured uspostavlja i vodi evidencije o toj imovini i ovlašten
je da nadzire upravljanje i korištenje te imovine.

U slučaju dvojbe da li nekom imovinom upravlja Ured ili njome upravlja
tijelo državne vlasti koja se njome koristi za obavljanje poslova iz svog
djelokruga odlučit će Vlada Republike Hrvatske.

Članak 6.

Ured obavlja stručno-tehničke poslove u svezi s:

- pribavljanjem (izgradnjom, kupnjom) i otuđenjem (prodajom. darovanjem,
rashodovanjem i sl.)

- davanjem na korištenje, te

- održavanjem (uključujući adaptaciju i rekonstrukciju objekata) imovine
kojom upravlja.

Ured je ovlašten da u ime i za račun Republike Hrvatske, u okviru sredstava
osiguranih u državnom proračunu ili iz drugih izvora, kupuje ili na drugi
način pribavlja imovinu i ovlašten je da prodaje imovinu kojom upravlja,
time da Ured ne može donositi odluku o kupnji ili prodaji odnosno drugom
načinu pribavljanja ili otuđenja nekretnina.

Članak 7.

Djelokrug i naćin rada te druga pitanja od znaćaja za rad Ureda uređuju
se pravilnikom o unutarnjem ustrojstvu i načinu rada Ureda, kojeg donosi
predstojnik Ureda uz suglasnost Vlade Republike Hrvatske.

Članak 8.

Radom Ureda rukovodi predstojnik kojeg imenuje i razrješava od dužnosti
Vlada Republike Hrvatske.

Predstojnik je za svoj rad i rad Ureda odgovoran Vladi. Predstojnik
ima pravo i dužnost dužnosnika organa državne uprave u odnosu na Ured.

Članak 9.

Ova uredba stupa na snagu danom objave u "Narodnim novinama".

Klasa: 022-03/92-02/09

Urbroj: 5030109-92-2

Zagreb. 23. listopada 1992.

Predsjednik

**Hrvoje Šarinić, v. r.**

Uredba, NN 70/1992-1860
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)